
behylde hyt, and wondirfully cowpulde1 a mannys syghte to
se hit. And wythynforthe no thyng y myght see, but lighte
and the walle of crystalle throw the whyche we came yn. And
also fro the gronde vppe to toppe of that walle were grycis2
ordende and dysposyd feyre and mervelusly, by the whyche
the joyful company that was cum yn at the forseyde gate
gladly ascendyd uppe. Ther was no labur, ther was no diffi-
culte, ther was no taryngyn her ascendyng; and the hier they
wente the gladder they were. And, yn thys vision that y saw,
so mekylle y concevyd yn my sowle of joy and gladnes that,
wat-sumever may be seyde of hyt by mannys mowthe, ful
lytyl hyt ys and onsufficient to expresse the joy of myne
herte, that y had there.
Therfore when y had seyn al these syghtys above seyde,
and many othyr innumerable, my lorde sent Nycholas that
hylde me by the hande seyde schortly thys to me. Loo sonne
(he seyde) now a party8 aftyr they peticion and grete desir thow
haste seyne and beholde the state of the worlde yat ys to
cumme, as hyt myghte be to possible. Also the perels of hem
that offendyn and erryn, the peynys of synners; the reste also
of hem yat have done her purgacion, the desyrys of hem that
be goyng to hevynward, and the joys of hem that now byn
cumme to the courte of hevyn and also the joy of crystis
reynynge. And now thow muste go ageyne to they selfe and
to thyne, and to the worldys feyghtyng. Treuly thow schalt
have and perceve the joys that thow haste seyne, and mekyl
more, yeffe thow contynew and persever in the drede of god.
And when he had seyde thys to me he browghte me forthe
throwe the same gate that we came yn; wherfor ful hevy and
sory was y and more than a man may suppose; for wele y
knew that y must turne ageyne fro that hevynly blysse to thys
worldys wrechidnes. And gretely he exhortyd me, how y
schulde dyspose me to abyde the day of my callyng oute of
my body yn clennes of herte and of body, and mekenes of
spirite wyth dylygent kepyng of my religyon. Dylygently
1 accorded with.   The Latin Here has coapt&bat, which the translator has
rendered literally by coupled.

